ΓΡΑΠΤΗ ΕΡΩΤΗΣΗ E-1206/96 υποβολή: Robin Teverson (ELDR) προς την Επιτροπή (15 Μαΐου 1996)

Θέμα: Οι νήσοι SCILLY

Οι νήσοι SCILLY, μία ομάδα μικρών νήσων στα δυτικά της Κορνουάλης, δεν χαρακτηρίζονται μόνο ως η «πλέον μειονεκτούσα περιοχή» (Οδηγία 75/268/ΕΟΚ) ((ΕΕ L 128, της 19.05.1975, σελ. 1 )) αλλάαποτελούν τμήμα του Στόχου 5 Β. Γνωρίζει η Επιτροπή ότι δεν χορηγήθηκε καμμία ειδική βοήθεια σύμφωνα με τους ανωτέρω χαρακτηρισμούς ώστε να μπορέσουν τα νησιά αυτά να αντεπεξέλθουν στις δυσχέρειες που αντιμετωπίζουν, χωρίς να λαμβάνονται υπόψη οι πρόσθετες δαπάνες;

Συμφωνεί η Επιτροπή ότι δεδομένων των δυσχερειών αυτών θα έπρεπε να δοθεί και ΟΠΩΣΔΠΟΤΕ θα δοθεί μία πρόσθετη ειδική ενίσχυση στις νήσους SCILLY και στις αντίστοιχες περιοχές της ΕΕ; Θα μπορούσε επίσης η Επιτροπή να ενθαρρύνει τις βρετανικές αρχές να παράσχουν, στο πλαίσιο των χαρακτηρισμών αυτών, την επιπλέον ενίσχυση που τόσο έχει ανάγκη η εν λόγω περιοχή;

Απάντηση του κ. Fischler εξ ονόματος της Επιτροπής (7 Ιουνίου 1996)

Ως μέρος του ενιαίου εγγράφου προγραμματισμού (ΕΕΠ) για την περιοχή, η οποία εντάσσεται στον στόχο αριθ. 5β, του νοτιοδυτικού τμήματος του Ηνωμένου Βασιλείου, υπάρχει ειδική πρόβλεψη για να αντιμετωπιστούν τα ιδιαίτερα προβλήματα των νήσων Scilly. Ένα μέτρο αυτού του προγράμματος αποσκοπεί στην παροχή στήριξης για τον ευαίσθητο τομέα της δενδροκηπευτικής και της γεωργοδενδροκηπευτικής, μέσω παροχής ενθάρρυνσης σε ένα ευρύτερο φάσμα επιχειρήσεων, ανάπτυξης της εμπορίας των προϊόντων των νησιών και στήριξης των πρωτοβουλιών των τοπικών δήμων. Το συνολικό κόστος του μέτρου αυτού, όπως αναφέρεται στο ΕΕΠ, ανέρχεται σε 2,7 εκατ. ECU, εκ των οποίων το 1 εκατ. ECU πρόκειται να χορηγηθεί από το ΕΓΤΠΕ. Ένα τέτοιο ειδικό γεωγραφικό μέτρο αποτελεί μοναδική περίπτωση στο πλαίσιο των ΕΕΠ του στόχου 5β για το Ηνωμένο Βασίλειο, και καταδεικνύει σαφέστατα ότι οι ειδικές ανάγκες αυτής της ομάδας μικρών νησιών έχουν αναγνωρισθεί από την Επιτροπή.

Οι νήσοι Scilly είναι επίσης επιλέξιμες για ενίσχυση από τα άλλα μέτρα του στόχου 5β, στα πλαίσια του προγράμματος το οποίο είναι το μεγαλύτερο πρόγραμμα του στόχου 5β στο Ηνωμένο Βασίλειο, με κατ'εκτίμηση συνολική αξία 514 εκατ. ECU, εκ των οποίων η συνολική κοινοτική συνδρομή ανέρχεται σε 219 εκατ. ECU περίπου (σε τιμές 1994). Επιπλέον, οι νήσοι Scilly περιέχονται στο πρόγραμμα LEADER για τη Δυτική Κορνουάλη, πρόγραμμα το οποίο ήδη λειτουργεί. Επομένως, υπάρχουν βάσιμες ελπίδες ότι οι νήσοι Scilly θα βοηθηθούν, όχι μόνο χρηματοδοτικά αλλά και από στρατηγική άποψη.

Όσον αφορά την ενθάρρυνση των αρχών του Ηνωμένου Βασιλείου να παράσχουν επιπρόσθετη ενίσχυση σ'αυτές τις νήσους, όλες οι προτάσεις που υποβάλλονται στο πλαίσιο του ΕΕΠ εξετάζονται αρχικά βάσει γενικών κριτηρίων και, εν συνεχεία, βάσει ατομικών κριτηρίων. Τα κριτήρια αυτά καθορίζονται στα πλαίσια της εταιρικής σχέσης, και εγκρίνονται από μία επιτροπή παρακολούθησης του προγράμματος. Μεταξύ των κριτηρίων επιλογής δεν προβλέπονται κριτήρια γεωγραφικής φύσεως 7 στα κριτήρια αυτά αντικατοπτρίζονται οι προτεραιότητες του ΕΕΠ και δίνεται έμφαση στην προστιθέμενη αξία, στην εταιρική σχέση, στις οικονομικές επιπτώσεις και στην αξιοποίηση των επενδύσεων. Επιπλέον, όλα τα ΕΕΠ υπόκεινται σε ενδιάμεση αξιολόγηση. Σε περίπτωση που οι αρμόδιες αρχές του Ηνωμένου Βασιλείου θα είναι σε θέση να πραγματοποιήσουν την ενδιάμεση αξιολόγησή τους μέχρι το Μάρτιο του 1997, τα ενδεχόμενα ενδιαφέροντα στοιχεία θα μπορούν εν συνεχεία να χρησιμοποιηθούν προς καθοδήγηση της επιτροπής παρακολούθησης όσον αφορά τη μελλοντική υλοποίηση του ΕΕΠ, σε περιπτώσεις που είναι εφικτός ο εντοπισμός και η αντιμετώπιση ιδιαιτέρων αναγκών. Αυτός είναι ο τρόπος με τον οποίο είναι δυνατόν να αντιμετωπισθούν πλήρως τα ιδιαίτερα προβλήματα και οι ανάγκες των νήσων Scilly.